Pada perlumbaan seterusnya di Belgium, Räikkönen mendapat podium keenamnya dengan mendapat tempat ketiga. Seminggu kemudian di Grand Prix Itali di Monza, Räikkönen bermula di tempat ketujuh dan menamatkan perlumbaan di tempat kelima. Di Grand Prix Singapura, Räikkönen hanya mampu mendapat tempat ke-12 pada pusingan kelayakan kerana Lotus E20 beliau tidak dapat menandingi tiga pasukan teratas dan akhirnya menamatkan perlumbaan di tempat keenam. Di Grand Prix Jepun 2012, Räikkönen mendapat tempat kelapan pada pusingan kelayakan selepas berpusing pada Q3. Beliau mendapat tempat keenam dalam perlumbaan tersebut selepas dipotong oleh Lewis Hamilton selepas Lewis keluar daripada lorong pit. Di Grand Prix Korea, beliau bermula dan menamatkan perlumbaan di tempat keenam. Di Grand Prix India, Räikkönen melayakkan diri di tempat ketujuh. Beliau tidak dapat memperbaiki kedudukannya dan menamatkan perlumbaan di tempat yang sama kerana keretanya tidak mempunyai kelajuan yang tinggi di jalan yang lurus. Selepas perlumbaan ini, Räikkönen melanjutkan kontraknya bersama Lotus, dan akan kekal bersama mereka sehingga akhir musim 2013. Pada 4 November 2012, Räikkönen memenangi perlumbaan pertama untuk Lotus F1 di Grand Prix Abu Dhabi selepas bermula dengan baik. Beliau memintas kedua-dua Pastor Maldonado dan Mark Webber pada selekoh pertama. Walaupun beliau tidak dapat menyamai kelajuan Hamilton, isu mekanikal menyebabkan Hamilton bersara dan Räikkönen memenangi perlumbaan tersebut. Di Brazil, iaitu perlumbaan terakhir dalam kalendar Formula Satu musim 2013, Räikkönen bermula dari tempat kesembilan dan menamatkan perlumbaan di tempat kesepuluh. Räikkönen menamatkan musim di tangga ketiga dalam kedudukan Kejuaraan Pemandu Dunia.